สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 23 ม.ค.60
24 ม.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (23 ม.ค.) เนื่องจากนักลงทุนเริ่มวิตกกังวลเกี่ยวกับนโยบายเศรษฐกิจของนายโดนัลด์ ทรัมป์ ประธานาธิบดีสหรัฐ ที่สะท้อนถึงการกีดกันทางการค้า โดยล่าสุดทรัมป์ได้ได้ลงนามถอนสหรัฐออกจากข้อตกลงการค้าเสรีหุ้นส่วนยุทธศาสตร์เศรษฐกิจภาคพื้นแปซิฟิค (TPP) อย่างเป็นทางการ นอกจากนี้ ตลาดยังได้รับแรงกดดันจากการร่วงลงของราคาน้ำมัน ซึ่งส่งผลให้ราคาหุ้นพลังงานปรับตัวลงด้วย
ดัชนีเฉลี่ยอุตสาหกรรมดาวโจนส์ปิดที่ 19,799.85 จุด ลดลง 27.40 จุด หรือ -0.14% ดัชนี NASDAQ ปิดที่ 5,552.94 จุด ลดลง 2.39 จุด หรือ -0.04% และดัชนี S&amp;P500 ปิดที่ 2,265.20 จุด ลดลง 6.11 จุด หรือ -0.27%
 
ตลาดหุ้นยุโรปปิดปรับตัวลง เมื่อคืนนี้ (23 ม.ค.) หลังจากนายโดนัลด์ ทรัมป์ ประธานาธิบดีสหรัฐ ได้แสดงจุดยืนในการใช้มาตรการกีดกันทางการค้าและปกป้องผลประโยชน์ของสหรัฐอเมริกาอย่างชัดเจน โดยเฉพาะอย่างยิ่งการลงนามถอนสหรัฐออกจากข้อตกลงการค้าเสรีหุ้นส่วนยุทธศาสตร์เศรษฐกิจภาคพื้นแปซิฟิค (TPP)
ดัชนี Stoxx Europe 600 ลดลง 0.4% ปิดที่ 361.01 จุด โดยปรับตัวลงติดต่อกัน 3 วันทำการ
ดัชนี CAC-40 ตลาดหุ้นฝรั่งเศสปิดที่ 4,821.41 จุด ลดลง 29.26 จุด หรือ -0.60% ดัชนี DAX ตลาดหุ้นเยอรมันปิดที่ 11,545.75 จุด ลดลง 84.38 จุด หรือ -0.73% ดัชนี FTSE 100 ตลาดหุ้นลอนดอนปิดที่ 7,151.18 จุด ลดลง 47.26 จุด หรือ -0.66%
 
ตลาดหุ้นลอนดอนปิดร่วงลง เมื่อวานนี้ (23 ม.ค.) จากปัจจัยที่เงินปอนด์แข็งค่าขึ้นเมื่อเทียบกับดอลลาร์สหรัฐ ขณะที่นักลงทุนวิตกกังวลนโยบายเศรษฐกิจของนายโดนัลด์ ทรัมป์ ประธานาธิบดีสหรัฐ ซึ่งถูกมองว่ามีลักษณะกีดกันทางการค้าและอาจจุดชนวนสู่สงครามการค้าทั่วโลก
ดัชนี FTSE 100 ลดลง 47.26 จุด หรือ -0.66% ปิดที่ 7,151.18 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (23 ม.ค.) หลังจากมีรายงานว่า แท่นขุดเจาะน้ำมันที่มีการใช้งานในสหรัฐ มีจำนวนเพิ่มขึ้นในสัปดาห์ที่ผ่านมา โดยข้อมูลดังกล่าวส่งผลให้นักลงทุนวิตกกังวลเกี่ยวกับภาวะอุปทานล้นตลาด และยังได้สกัดปัจจัยบวกจากรายงานที่ว่า ประเทศผู้ผลิตน้ำมันได้ปฏิบัติตามข้อตกลงปรับลดการผลิตเป็นอย่างดี
สัญญาน้ำมันดิบ WTI ส่งมอบเดือนมี.ค.ลดลง 47 เซนต์ หรือ 0.9% ปิดที่ 52.75 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค.ลดลง 26 เซนต์ หรือ 0.5% ปิดที่ 55.23 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (23 ม.ค.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ ความวิตกกังวลเกี่ยวกับนโยบายเศรษฐกิจของนายโดนัลด์ ทรัมป์ ประธานาธิบดีสหรัฐ ยังผลักดันให้นักลงทุนแห่เข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 10.7 ดอลลาร์ หรือ 0.89% ปิดที่ระดับ 1,215.60 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 15.4 เซนต์ หรือ 0.90% ปิดที่ 17.186 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 3.9 ดอลลาร์ หรือ 0.40% ปิดที่ 979.90 ดอลลาร์/ออนซ์
สัญญาพัลลาเดียมส่งมอบเดือนมี.ค.ร่วงลง 16.90 ดอลลาร์ หรือ 2.1% ปิดที่ 771.50 ดอลลาร์/ออนซ์
 
ค่าเงินดอลลาร์สหรัฐร่วงลง เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (23 ม.ค.) โดยนักลงทุนวิตกกังวลเกี่ยวกับนโยบายกีดกันทางการค้าของนายโดนัลด์ ทรัมป์ ประธานาธิบดีสหรัฐ ซึ่งล่าสุดทรัมป์ได้ลงนามถอนสหรัฐออกจากข้อตกลงการค้าเสรีหุ้นส่วนยุทธศาสตร์เศรษฐกิจภาคพื้นแปซิฟิค (TPP) อย่างเป็นทางการ
ดอลลาร์อ่อนค่าลงเมื่อเทียบกับเยน ที่ระดับ 113.03 เยน จากระดับ 114.26 เยน และอ่อนค่าลงเมื่อเทียบกับฟรังก์สวิส ที่ระดับ 0.9990 ฟรังก์สวิส จากระดับ 1.0014 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0739 ดอลลาร์ จากระดับ 1.0708 ดอลลาร์ ในขณะที่ปอนด์แข็งค่าขึ้นแตะ 1.2494 ดอลลาร์ จากระดับ 1.2397 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7564 ดอลลาร์ จากระดับ 0.7562 ดอลลาร์